Pik Botha in sy slaap dood by huis | Netwerk24
Pik Botha in sy slaap dood by huis
Deur Sarel van der Walt 12 Oktober 2018 08:41
Sy pa is Vrydag omstreeks 06:00 in sy slaap in sy huis in Akasia, Pretoria, dood, sê die rocksanger Piet Botha, seun van die 86-jarige oudminister Pik Botha.
Botha, wat in 'n stadium die langsdienende minister van buitelandse sake in die wêreld was, is onlangs in die Unitas-hospitaal in Centurion opgeneem vir hart- en longtoetse, maar het homself ontslaan, sê Piet Botha.
'Ek sou meer stories wou geskryf het,' vertel Pik aan Huisgenoot-joernalis Hilda van Dyk.
"Ek sal hom onthou as 'n unieke soort mens, 'n bron van energie vir almal wat in sy teenwoordigheid was," het hy gesê.
Die oudminister het die laaste tyd gereeld gesê "die ouderdom het my nou ingehaal".
Piet Botha sê die begrafnisreëlings is nog nie getref nie, maar die plan is dit sal op 23 Oktober in Akasia gehou word.
Die oudminister, wat in die kabinette van John Vorster, PW Botha, FW de Klerk en Nelson Mandela gedien het, word oorleef deur sy tweede vrou, Ina, en sy vier kinders uit sy eerste huwelik met wyle Helena Botha. Hulle is Piet, Roelof, Anna en Lien.